b"\n_START_ARTICLE_\nDayereh\n_START_SECTION_\nArgument\n_START_PARAGRAPH_\nEn un centre de maternitat de Teheran, Solmaz Gholami acaba de rebre la mala not\xc3\xadcia que la seva filla ha donat llum a una nena, malgrat que l'ecografia havia indicat el contrari. Profundament decebuda i espantada, ja que creu que el seu gendre exigir\xc3\xa0 immediatament el divorci, demana a una altra filla de trucar al seu oncle._NEWLINE_A la cabina telef\xc3\xb2nica, la filla es topa amb tres presoneres que acaben de ser alliberades. Una d'elles \xc3\xa9s seguidament arrestada en el seu fracassat intent de vendre una cadena d'or per poder-se pagar un viatge que l'allunyi de Teheran. Les altres dues preses, Arezou i Nargess, tenen m\xc3\xa9s sort i aconsegueixen suficients diners per poder comprar un billet d'autocar a Nargess, que vol anar al seu poble natal. Aconseguit l'objectiu, les dues amiges se separen._NEWLINE_Aix\xc3\xb2 no obstant, a la terminal d'autobusos, Nargess rebutja el seu pla de pujar a l'autob\xc3\xbas perqu\xc3\xa8, segons la llei, com a dona que t\xc3\xa9 prohibit poder viatjar sola i tem ser de nou arrestada per la policia, que controla estrictament l'estaci\xc3\xb3._NEWLINE_Avortat el seu inicial pla, Nargess busca l'ajuda de la seva amiga Pari, que tamb\xc3\xa9 coneix de la pres\xc3\xb3. Per\xc3\xb2 Pari precisament passa per un moment de grans dificultats perqu\xc3\xa8 acaba de ser rebutjada pel seu pare, que es nega a acollir-la a casa._NEWLINE_Pari fuig a un hospital on troba a la seva amiga Elham, una expresonera que ha aconseguit defugir el seu passat i que ara es guanya la vida d'infermera. Embarassada d'un irani\xc3\xa0 que ha estat executat, Pari compta amb l'ajut de la seva amiga per poder avortar clandestinament. Per\xc3\xb2, atemorida pel seu passat, Elham es nega a prendre cap risc._NEWLINE_Desamparada i deambulant pels carrers durant la nit, ja que no pot pernoctar a cap hotel per manca d'identificaci\xc3\xb3, Pari esdev\xc3\xa9 testimoni d'una temptativa d'aband\xc3\xb3 d'una petita filla per part de la seva mare, que desitja un futur millor a la seva filla en una familia adoptiva._NEWLINE_Seguidament, la mare \xc3\xa9s presa per una prostituta i puja al cotxe d'un conductor a qui la policia para. Durant el control de carretera, la mare aconsegueix escapar-se, a difer\xc3\xa8ncia d'una altra dona que ha tingut menys sort que ella i \xc3\xa9s condu\xc3\xafda a comissaria acusada de prostituci\xc3\xb3. A la cel\xc2\xb7la, la dona es retroba amb les altres protagonistes de la pel\xc2\xb7l\xc3\xadcula, tancant-se aix\xc3\xad el cercle."